google/wiki40b huggingface dataset:
Stigmella aceris

Utseende

En knøttliten (vingespenn 3,5-5 millimeter), mørk bronsefarget møll. Antennen er trådformet, mørk og godt under halvparten så lang som forvingen. Det innerste, kraftig utvidete leddet er hvitt, hodet er hvithåret ved bakkanten med mørkbrunt håret i midten, den mørke pannen innrammet i snøhvitt er et godt kjennetegn på denne arten. Kroppen er mørk. Forvingene er glinsende, mørkt bronseaktig brun med ett regelmessig, middels bredt, sølvhvitt tverrbånd omtrent to tredjedeler ut i vingen. Bakvingen er smal, lysgrå, med lange frynser.

Levevis

Denne arten har larver som minerer i bladene på spisslønn (Acer platanoides) og andre lønne-arter, og arten finnes i løvskog der disse vokser. Arten har trolig to generasjoner hvert år, de voksne sommerfuglene flyr i mai-juni og igjen i august (-september). Larven lager en uregelmessig slynget, ganske lang mine i bladet, denne følger gjerne ytterkanten.

Utbredelse

Arten er utbredt i Europa. I Norge er den bare funnet noen få steder, langs kysten vest til Aust-Agder.
UFC 30

Bakgrunn

Arrangementet inneholdt to hovedkamper, en tittelkamp i lett tungvekt mellom Tito Ortiz og Evan Tanner, samt den første og eneste tittelkampen i bantamvekt mellom Jens Pulver og Caol Uno. Bantamvektklassen ble senere omdøpt til lettvekt. Arrangementet var UFC-debut for Phil Baroni, Sean Sherk og Elvis Sinosic.
UFC 30 var et vendepunkt for UFC da det var det første arrangementet til de nye eierne Zuffa LLC. Selskapet, eid av Frank og Lorenzo Ferttita og styrt av Dana White, skaffet seg kontroll over UFC i januar da de daværende eierne SEG var på vei til å bli slått konkurs. En av tingene som Zuffa endret var at utøvere i tittelkamp kunne nå velge sin egen entrésang, der det tidligere var vanlig med UFC-sangen.
Amadou Toumani Touré

Biografi

Amadou Toumani Touré ble født 4. november 1948 i Mopti, hvor han gikk på grunnskolen. Mellom 1966 og 1969 utdannet han seg som lærer ved École Normale Secondaire de Badalabougou i landets hovedstad Bamako.
Deretter gikk han inn i en av hærens fallskjermtropper. Her steg han raskt i gradene og etter utallige treningsleire i Sovjetunionen og Frankrike ble han kommandør for fallskjermkommandoen i 1984.
I mars 1991, etter at offentlige demonstrasjoner brutalt ble slått ned på, deltok han i et statskupp mot den sittende diktatoren Moussa Traoré og ble leder for Overføringskomiteen for Folket Velferd, og fungerte som statsoverhode i tiden mot overgang til demokrati
Han organiserte den nasjonale konferansen (mellom 29. juli og 12. august 1991) og den valget på lovgivende forsamling og presidentvalget i 1992. Da valgresultatet var klart, ga han fra seg makten til den nyvalgte presidenten Alpha Oumar Konaré. På grunn av dette oppnådde han sitt kallenavn «Demokratisoldaten».
I juni 2001 ble han FNs generalsekretær Kofi Annans spesialutsending til Den sentralafrikanske republikk etter et mislykket kuppforsøk der.
I september 2001 ba han om å bli dimittert fra hæren, noe som også ble innvilget. Han besluttet å starte opp sin politiske karriere ved å bli en kandidat i det kommende presidentvalget. Han ble valgt til president i Mali i 2002 da han oppnådde 64,35% av stemmene i andre valgomgang. Hans hovedutfordrer Soumaila Cissé, en tidligere minister, oppnådde 35,65% av stemmene.
Som president var han litt atypisk. Han er ikke medlem av noe politisk part og hans regjering hadde medlemmer fra alle politiske partier i landet. Han utnevnte Ahmed Mohamed ag Hamani til statsminister. Den 28. april 2004 måtte han gå av som statsminister og ble erstattet av Ousmane Issoufi Maïga.
Han grunnla og er leder for en hjelpeorganisasjon for barn.
21. mars 2012 ble det utført et statskupp mot president Touré, som hevdet han ikke hadde lyktes i å hanskes med tuaregopprøret i Mali i 2012 på en god måte. Etter kuppet hadde derimot de MNLA- og Ançar Dine-ledede opprørerne stor militær framgang, og 6. april ble Azawad (den nordlige delen av Mali) erklært uavhengig fra resten av landet. Etter dette framforhandlet kuppmakerne og Den vestafrikanske økonomiske og monetære union ved Burkina Fasos president Blaise Compaoré en avtale hvor både Touré og kuppmakernes leder Amadou Sanogo skulle gå av til fordel for Dioncounda Traoré, som skulle bli landets midlertidige president fram til nye valg kunne avholdes.
Liberala folkpartiet

Liberala folkpartiet (finsk: Liberaalinen kansanpuolue) var et politisk parti i Finland. Partiet ble etablert i 1965 ved at de to partiene Finska Folkpartiet (Suomen Kansanpuolue) og De Frisinnades Förbund (Vapaamielisten Liitto; begge etablert 1951) slo seg sammen. Begge partiene ble i sin tid opprettet av tidligere medlemmer av Kansallinen Edistyspuolue.
I 1966 fikk partiet ni mandater i Riksdagen med 6,5% av stemmene. I perioden 1982 -1985 var partiet tilknyttet Senterpartiet med navnet i behold som en egen medlemsorganisasjon, og falt samtidig ut av Riksdagen. Partinavnet ble strøket fra partiregisteret i 1999. I 2000 ble det gjort et forsøk på gjenopprettelse under navnet Liberalerna (finsk: Liberaalit) og på nytt i 2002 under navnet Liberalit r.p.. Den endelige nedleggelsen kom i 2011.
Acanthocinus griseus

Utseende

En liten til middelsstor (9-12 mm), avlang, gråspraglete trebukk med svært lange antenner. Den kan minne om slektningen tømmermann Acanthocinus aedilis, men er mindre, kroppsformen er mer avlang og den er mer kontrastrikt tegnet. Hannens antenner er litt over dobbelt så lange som kroppen, hunnens ca. en og en halv gang så lange som kroppen. Hvert antenneledd er tydelig tofarget, lysgrått i den indre delen og mørkt i den ytre. Pronotum er bredere enn langt, med en nokså liten, spiss tagg på sidene litt bak midten. Dekkvingene er avlange og parallellsidige, mer markerte skuldre, ganske grovt og sparsomt punkterte. De er brokete farget med mer eller mindre tydelige, lyse og mørke tverrbånd. Bakkroppsspissen stikker noe ut bak dekkvingespissene hos begge kjønn, mest hos hunnen som har et forlenget eggleggingsrør. Beina er middels lange og kraftige.

Levevis

Larvene utvikler seg under barken på nylig døde stammer av furu, av og til også gran. Den ser ut til å foretrekke stående trær, gjerne slike som er drept av skogbranner. I motsetning til den større slektningen tømmermann tar utviklingen oftest to år, men den kan gjøre det under på ett år under særlig gunstige vilkår. Den fullvoksne larven bygger et "reir" under barken, likesom larvene til tømmermann og bartreløper. De voksne billene er ute i juni-juli, men er lette å overse fordi de hovedsakelig er nattaktive, og gjemmer seg under løs bark om dagen.

Utbredelse

Arten er noe spredt utbredt i Europa og i Sibir, østover til Korea. I Norge er den sjelden og funnet først og fremst på Sør-Østlandet, ett funn på det indre Sørlandet.
Three (Sugababes)

Three er det tredje albumet av den britiske musikkgruppa Sugababes. Det ble utgitt i 2003.
Fylkesvei 5202

Fylkesveg 5202 går mellom Hetlevik og Vadmyra i Bergen. Veien er 914 meter lang.
Frem til 2019 hadde veien betegnelsen Fv190.
Meghnaghat kraftverk

Meghnaghat kraftverk er et gasskraftverk kombinert med  oljekraftverk i Norshindhi, ved Dhaka i Bangladesh. Det har en installert produksjonskapasitet på 450 MW fordelt på 2+1 kokere / generatorer. Anlegget ble ferdigstilt i 2002. Brenselstypen er naturgass. Dette er landets tredje største kraftverk, og det er i privat eie og drift av Meghnaghat Power Ltd.
Limp Bizkit

Om Limp Bizkit

Limp Bizkit ble dannet da Durst foreslo for bandkollega Rivers, som spilte med Durst i Malachi Sage, at de skulle starte et band som kombinerte rap og rock. Rivers foreslo hans søskenbarn John Otto som trommeslager, og senere ble Wes Borland med på gitar. I 1995 spilte Korn i Jacksonville, og Durst, som arbeidet som tatovør, laget flere tatoveringer for Reginald Arvizu, bassist i Korn. Da Korn ved en senere anledning returnerte til Jacksonville tok Durst med seg en demotape til Korns produsent Ross Robinson. Limp Bizkit reiste deretter på turné med Korn, House of Pain og Deftones, og signerte kontrakt med Interscope/Flip. I 1997 ga de ut førstealbumet Three Dollar Bill Y'all$, produsert av Robinson.
Fra midten av 1998 hadde Limp Bizkit blitt et av de mest omtalte bandene på rap metal-scenen takket være turnering, denne gang med Faith No More og senere Primus. Gjennombruddet kom da Korn inviterte dem med på The Family Values Tour i 1998. Bandet fikk kommersiell suksess med albumet Significant Other som ble utgitt i 1999, og med deres tredje album Chocolate Starfish and the Hot Dog Flavored Water som ble utgitt i 2000 fortsatte suksessen. Albumet solgte rett over 1 millioner eksemplarer den første uken. I 2001 forlot Borland bandet, og de hyret inn gitarist Mike Smith for å spille inn Results May Vary i 2003. Borland returnerte til Limp Bizkit i 2004 for å spille inn albumene The Unquestionable Truth (Part 1) i 2005 og deretter Gold Cobra i 2011.
Globalt har Limp Bizkit solgt rundt 30 millioner plater.
Nå for tiden spiller Limp Bizkit inn sitt sjette studioalbum, Stampede of the Disco Elephants.
Pelike

Pelike (gresk: πελίκη) er en sekkformet gresk vasetype som minner litt om en amfora. Den ble brukt til å oppbevare forskjellige matvarer og væsker, blant annet vin.
En pelike har to åpne, vertikale hanker som følger linjen fra kroppen. Halsen er smal, munnen vid, og kroppen er sammensunket og ofte nesten sfærisk. Mens en amfora ofte hadde spiss bunn, har en pelike en flat, vid base som gjør den stødig på egen hånd. Formen oppstod i Athen omkring slutten av 500-tallet f.Kr. og videre fram mot 300-tallet f.Kr. De ble ofte intrikat malt, vanligvis med en scene som involverte mennesker.
Contentum

Contentum er et musikkalbum med Atrox, utgitt i 2000.
Diggi-loo diggi-ley

Eurovision Song Contest

Sangen var en av ti som deltok i svenske Melodifestivalen i Göteborg 25. februar 1984. Der avanserte «Diggi-loo diggi-ley» og Herreys til superfinalen og vant til slutt med 49 poeng. Sangen ble dermed Sveriges bidrag til Eurovision Song Contest i Luxembourg lørdag 5. mai.
I den internasjonale finalen var Sverige det første landet ut på scenen av 19 deltakere, og de tre Herreys-brødrene hadde på seg gullstøvler og sørget for en energisk opptreden av sangen. Utover i avstemningen tok Sverige etter hvert en overraskende ledelse. På forhånd var det italienske bidraget «I treni di Tozeur» og Irland med «Terminal 3» de største favorittene, men Sverige tok til slutt en uventet seier med 145 poeng – åtte poeng foran Irland. Den norske juryen ga 10 poeng til «Diggi-loo diggi-ley». Under seiersfremføringen sang Herreys en engelsk versjon av sangen.

Etter seieren

I ukene etter seieren tok «Diggi-loo diggi-ley» seg inn på hitlistene i flere europeiske land, blant annet i Norge. Den friske og energiske opptredenen fra brødrene Herreys fikk også mye ros, men deler av musikkbransjen var negative og omtalte gruppen som «de dansende deodorantene», på grunn av brødrenes glatte og pene utseende. Sangens tulle-tittel ble også også kritisert og latterliggjort. 
Den største hiten dette året fikk imidlertid Italias «I treni di Tozeur» (norsk: Togene i Tozeur). Tross en femteplass i Eurovision Song Contest gikk «I treni di Tozeur» inn på en rekke singellister over hele Europa.
Herreys fikk imidlertid en betydelig karriere, blant annet i Skandinavia og deler av Øst-Europa. Trioen ble invitert til å delta i Sopotfestivalen i 1985, Jernteppets svar på Eurovision Song Contest. Der vant de konkurransen med sangen «Summer Party», noe som banet vei for flere opptredener i Øst-Europa. Mot slutten av 1980-årene gikk brødrene hver til sitt, men de har hatt en rekke gjenforeninger og gjesteopptredener siden.
Norgesmesterskapet i boksing 1957

Norgesmesterskapet i boksing 1957 ble arrangert 8. mars i Sentrum kino i Oslo.
Kongepokalen ble vunnet av Roger Knudsen. 
Forbundspokalen ble vunnet av Leif Hvalby.
Sveriges Hantverksråd

Sveriges Hantverksråd er en svensk ideell organisasjon som har til formål å arbeide for høy kvalitet på all håndverksutdannelse og å sikre de svenske yrkeskompetansebevisenes internasjonale konkurransekraft.
Organisasjonen har et myndighetsoppdrag i medhold av statlige forskrifter, å utferdige og tilbakekalle mesterbrev. Videre fastsettes, i samarbeid med bransjeorganisasjoner, utdannelsesinstitusjoner og foretak, upartiske og enhetlige eksamensbestemmelser som skal gjelde for svennebrev og mesterbrev.
Malangen kommune

Malangen kommune er en tidligere selvstendig kommune i Troms fylke. Opprinnelig var Malangen en del av Balsfjord formannskapsdistrikt. 1. januar 1871 ble Malangen skilt ut som egen kommune med 1 425 innbyggere. Samtidig ble en del av Lenvik med 70 innbyggere overført til Malangen.
1. januar 1873 ble en del av Malangen med 287 innbyggere overført til Tromsøysund.
I 1891 ble noen parseller på Målsnes i Malangen med 30 innbyggere overført til Målselv.
1. januar 1964 ble det meste av Malangen og Balsfjord slått sammen til en kommune som fikk navnet Balsfjord. Malangen hadde ved sammenslåingen 1 940 innbyggere. Navaren og Målsnes i Malangen med 118 innbyggere gikk inn i Målselv kommune. Gården Skogli ved Heia i Balsfjord med 2 innbyggere, gikk likeledes inn i Målselv.

Valgkrets

Malangen var 3. valgkrets i Tromsø amt ved stortingsvalget 1918. Valget var direkte flertallsvalg i enmannskretser. Malangen valgte således én representant og én personlig vararepresentant
Valgkretsen Malangen bestod av herredene Målselv, Lenvik, Hillesøy, Balsfjord, Malangen og Tromsøysund med  22 150 innbyggere og 9 618 stemmeberettigede.
Gårdbruker Meyer Nilsen Foshaug, Målselv, stilte for Socialistene, og ble valgt med 2 294 stemmer (58,3%). Motkandidaten for Venstre; banksjef Anton Jakobsen, Tromsøysund, fikk 1 635 stemmer (41,6%). Gårdbruker Rønning Tollefsen ble valgt til vararepresentant.
Puding

Puding (kinesisk: 普定县; pinyin: Pǔdìng Xiàn) er et fylke i provinsen Guizhou i Folkerepublikken Kina. Det ligger i byprefekturet Anshun.
I 1999 hadde fylket et folketall på 393 182.

Kulturminner

Chuandong-funnstedet (Chuangrotten) (Chuandong yizhi, 穿洞遗址), der det ble oppdaget menneskelige fossiler og artefakter fra sent paleolitikum, ble i 1988 oppført på Folkerepublikken Kinas liste over kulturminner.
Berane

Historie

Klosteret Durdevi Stupovi ligger på vestbredden av Lim ved Berane, og ble bygd på 1100-tallet. Et annet kloster, Sudikovo, ble ødelagt av osmanene i 1738. I middelalderen var det montenegrinske området her kjent som Budimlja. Det var en viktig provins i det serbiske riket Raška, og byen Berane ble et av Serbias første bispeseter i 1219.
Fra 1455 gikk området med Berane (Budimlja) og Bihor over fra Serbia til osmanene, og fra 1600-tallet ble serberne delvis drevet ut og slettelandene i området ble islamisert. Fra og med den første serbiske oppstanden i 1804 stod byen stort sett på montenegrinsk side, tidvis i åpen konflikt med tyrkerne.
Byen inngikk i området (Sanjak) Novi Pazar (Novibazar) i Det osmanske riket. I 1862 vant serberne og montenegrinerne sammen et avgjørende slag mot Tyrkia, men uavhengigheten fra osmanene kom først i 1912.
Under andre verdenskrig var dette fjellområdet åsted for harde kamper mellom Titos partisaner og de nasjonalistiske tsjetnikene. I årene 1849-1992 het byen Ivangrad, etter partisanen Ivan Milutinovic, men fikk dagens navn tilbake i 1992.

Transport og økonomi

Berane har innenriks flyplass og veiforbindelse (E-65, E-80) nordover til Serbia og sørover til hovedstaden Podgorica. Det er også veiforbindelse via nabobyen Rozaje i øst til Kosovo.
John Bauergymnaset Oslo

Lokalisering

Skolen holdt til på tre forskjellige steder i sin driftsperiode på tre år. Den første adressen for det første skoleåret var bak slottet i Wergelandsveien 29. Den andre adressen for første halvdel av skoleåret 2006-2007 var Cort Adelers gate 33 i Vika, som tidligere er brukt til skoleformål. I 2006 restaurerte John Bauergymnaset Cort Adelers gate 30. De gamle lokalene til ingeniørhøyskolen, og flyttet så inn i de nye lokalene i januar 2007.

Studietilbud

Skolen tilbød studieretningene studiespesialisering, medier og kommunikasjon og idrettsfag. Skoleåret 2007-2008 hadde skolen omkring 350 elever. Skolen var den eneste i Norge der man kunne velge Mandarin som valgfag.

Kontrovers

Skolekjeden ble lenge kritisert for sin mangelfulle administrasjon og Fylkesmannen i Oslo og Akershus besluttet å granske skolen i Oslo. Det kom frem at elever som har gått på skolen, har fått mangelfull dokumentasjon på sin utdanning og kan få problemer med inntak til høyere utdanning. Ansatte ved skolen skrev også i brev til skolens ledelse at det var uforsvarlig å drive skolen slik situasjonen var. Media satt søkelys på at flere sentrale personer i skolens administrasjon også er eiere i selskap skolen har kjøpt tjenester av for flere millioner kroner.
John Bauergymnaset hadde i sin driftstid spesielt mange deltidsansatte, og uvanlig mange unge lærere, i forhold til andre skoler. Dette resulterte i både lærere med spesielt god kompetanse på sitt område, samt en del gjennomtrekk av lærere. Det var også relativt mange utskiftninger av rektorer ved skolen i løpet av driftstiden. Roar Sjøen var rektor ved skolen det første og andre skoleåret ved siden av at han samtidig var rektor ved en annen skole. Mens Jan Martin Iversen var rektor kun en høst. På våren 2008 hadde skolen flere rektorer og i perioder. Daglig leder Kåre Syltebø jobbet også aktivt ved skolen i denne perioden.

Nedleggelse

Skolen slet fra 2007 og 2008 med et spesielt dårlig rykte, blant annet som følge av media og stor misnøye over tilbudet. Dette førte til at mange elever søkte seg vekk fra skolen i andre og tredje året. 
John Bauergymnaset i Oslo ble slått konkurs 18. juni 2008, grunnen er at de måtte tilbakebetale fire millioner kroner til Utdanningsdirektoratet for brudd på deler av privatskoleloven og synkende elevtall. Skolen ville hatt 133 elever for skoleåret 2008-2009.
Fylkeskommunen garanterte de 116 elevene fra Akershus studieplass til neste høst. Men ved skolestart hadde kun 109 av elevene studieplass i Akershus. 27 av elevene kom fra Oslo.
Robert de Montesquiou

Bakgrunn

Montesquiou var etterkommer i rett nedstigende linje fra Charles de Batz-Castelmore d'Artagnan, forbildet til helten i De tre musketerer.
Sugar Land (Texas)

Sugar Land er en by i Fort Bend County i delstaten Texas i USA med 79 943 innbyggere (2006). Den er del av storbyomnrådet Houston-Sugar Land-Baytown.
Ismaïla Sarr

Landslaget

Han ble tatt ut i Senegals tropp til VM i fotball 2018 i Russland.
Lamphun

Lamphun (thai: ลำพูน) er provinshovedstaden i provinsen Lamphun i det nordlige Thailand. Den dekker hele tambon (det lokaladministrative området) Nai Mueang i distriktet Mueang Lamphun. Per 2006 var det en befolkning på 14 030. Lamphun ligger 665 km nord for Bangkok og 19 km sør for Chiang Mai.
European Law Students' Association Norway

Struktur

Struktur ELSA Norge består av tre lokalgrupper: en gruppe ved hvert av de tre juridiske fakultetene i henholdsvis Oslo, Bergen og Tromsø. I Bergen og Tromsø er alle jusstudenter medlemmer, mens i Oslo må man aktivt melde seg inn for å bli medlem. Til sammen er det i dag 2525 medlemmer av ELSA i Norge. I tillegg har ELSA Norge et landsstyre som skal være bindeleddet mellom lokalgruppene i Norge og det internasjonale styret i ELSA. De syv styremedlemmene blir valgt av Landsmøtet, ELSA Norges generalforsamling og høyeste organ. Landsstyret velges for ett år, og har ansvaret for den daglige driften av organisasjonen.

Aktiviteter

ELSAs aktiviteter har flere nøkkelområder.

Student Trainee Exchange Programme (STEP)

Student Trainee Exchange Programme, er et praktikantprogram for jusstudenter og unge jurister som gjør det mulig å få arbeidserfaring i utlandet. Praktikantstillingene varer mellom 2 uker til 2 år og kan finne sted innenfor et hvert juridisk relatert felt: advokatfirmaer, domstoler, offentlige institusjoner, banker, juridiske avdelinger i bedrifter, konsulentfirmaer og internasjonale organisasjoner.
ELSA Norge jobber for å opprette traineesships i Norge som utenlandske jusstudenter kan søke på. ELSA Norge har blant annet samarbeidet med Gjøvik tingrett og OneSubsea.
Før og under praktikantopphold assisterer ELSA med å finne akkomodasjon, søke om visa, om nødvendig, og organisering av sosiale arrangementer for å involvere praktikanten i det sosiale livet i det lokale miljøet.
Romerike Idrettskrets

Romerike Idrettskrets er et tidligere organisasjonsledd i Norges Idrettsforbund.
Romerike Idrettskrets ble stiftet 20. oktober 1945.
Romerike Idrettskrets og deler av Oslo Idrettskrets ble slått sammen til Akershus Idrettskrets i 1988.
Finnerlønn

Finnerlønn er en belønning til finneren for å levere tilbake eieren en gjenstand som eieren har mistet. 
I Norge er satser for finnerlønn regulert i hittegodsloven § 9, og vanligvis satt til 10 % av gjenstandens verdi.
SCAN Geophysical

SCAN Geophysical AS er et norsk seismikkselskap med kontorer i Oslo, Moskva, Caracas og Singapore. Virksomheten omfatter innsamling og prosessering av 2D, 3D og 4C data for maritim seismikk, i forbindelse med leting, utvikling og utnyttelse av olje- og gassforekomster. Selskapet var notert på Oslo Axess fra 31. mai 2007 til 9. juli 2009, under tickeren SCANG. Selskapet ble slått konkurs 29. juni 2009.
Midtskip

Midtskip er en arkitektonisk betegnelse for det langsgående midtrommet en finner i en kirke eller en annen flerskipet bygning. Midtskipet er det største rommet i en kirkes og hvor menigheten sitter. I større kirker er der flere parallelt anbragte kirkeskip, midtskip og sideskip og/eller tverrskip.
Hieroglyfmarihøne

Utseende

Hieroglyfmarihøne er mellom 4 og 5 millimeter lang. Dekkvingene er orange eller brungule med flere mørke flekker, som mer eller mindre flyter sammen og danner et taggete bånd.

Levevis

Hieroglyfmarihøne finnes i tilknytning til lyngheier, ofte tallrikt på røsslyng, og kan påtreffes opptil 1200 moh. De lever ofte i grupper. Antall individer varierer fra år til år. Enkelte år kan den forekomme i masseforekomster. 
De voksne (imago) finnes fra mai til oktober.

Utbredelse

I Europa finnes den nord til polarsirkelen, sør til det nordlige Italia og øst til Sibir,  samt i Nord-Amerika.
Galon

Galon (fra fransk galon) er et vevd bånd med eller uten tråder omspunnet med metall (tradisjonelt gull- og sølvtråd). Galoner kan være mer eller mindre brede og formet som flate fletter eller snorer. De lages av silke, ull, bomull eller andre materialer. Galoner brukes tradisjonelt som pynt på innredningstekstiler (draperier som gardiner og portierer) og stoppede sittemøbler – og som dekorativ besetning på klær og for å angi tjenestegrad og annet på uniformer.
Galon kan også kalles tresse (fra italiensk treccia, flette av tre deler).

På uniformer og klær

Lisseornamenter i europeisk mannsdrakt skal være inspirert av dekorasjoner på tyrkiske drakter. Slike ble tatt i bruk i barokken fra 1590-tallet. Ulike draktbesetninger var svært vanlig i den sivile herremoten fram til slutten av 1700-tallet. Bruken ble deretter stort sett begrenset til fargerike uniformer. Galonbesetning på uniformer var enten dekor, funksjonskjennetegn, kjennetegn for eliteavdelinger eller gradstegn. Galoner kan i tillegg brukes som dekor og kjennetegn på for eksempel skulderpartier og luer og som striper langs buksebein.
Galoner er forsatt vanlig som distinksjoner og insignier nederst på ermene på moderne uniformsjakker. Slike gradstegn brukes av offiserer i mariner og flyvåpen såvel som i sivil sjø- og luftfart. Antall bånd og striper, eventuelt supplert med «øye» (løkke) og stjerner, viser hvilken tjenestegrad befalet har.
Dekorative kantbånd og snorbesetninger er også beholdt på noen slåbroker, på gammeldagse livréer (uniformsliknende tjenerdrakter) og på visse religiøse, seremonielle embetsdrakter og kirketekstiler.

På innredningstekstiler

Galoner på boligtekstiler har tradisjonelt vært brukt på stoppede møbler, draperier og tapeter av tekstil. Tresser kan kombineres med dusker, frynser, snorer og annet possement (ulike former for tekstilpynt).
Verbet ‘galonere' vil si å kante med snorer eller pynte med galoner.